**Adnabod Cymeriadau’r Testament Newydd – Yr Efengylau**

**Gwers 22**

**Adfent 2: Mair, mam Iesu**

**Gweddi**

Nefol Dad, plygwn yn wylaidd o’th flaen a meddwl am un sy’n cynrychioli mamau’r byd. Pan fydd ein sylw yn troi’n reddfol at y baban Iesu, mae’n bwysig ein bod yn cofio’r fam, a roddodd enedigaeth i’w chyntaf-anedig gan brofi’r holl straen corfforol, heb gwmni ei theulu ei hun, mewn sefyllfa ag anfanteision amlwg. Wrth feddwl am ei hanes, cofiwn am y miliynau o ferched beichiog yn ein byd heddiw sy’n wynebu anfanteision o bob math. Amen.

**Darllen** Luc 1: 26–66; Ioan 19: 23–7.

**Cyflwyniad**

O blith holl wragedd y Testament Newydd, prin fod unrhyw un a gafodd fwy o sylw gan yr arlunwyr a’r cerflunwyr na’r ‘wraig ddistadl’ hon. Daw i lwyfan hanes yn ei distadledd a’i diniweidrwydd, ac erys yn enw amlwg a phwysig i Gristnogion yn gyffredinol. Cyflwynir hi gan Mathew a Luc yn naratif geni Iesu, ac mae’n amlwg fod Luc wedi cael gwybodaeth nad oedd ar gael i Mathew. Mae hi’n cynrychioli’r anamlwg a’r dibwys mewn cymdeithas, sy’n gyson â gwerthoedd Iddewiaeth yn amser Iesu. Dyna oedd agwedd cenhedloedd eraill y byd ar y pryd, ac yn anffodus, bydd rhai diwylliannau yn dal i osod merched ar haen is na’r dynion heddiw.

Ychydig iawn a wyddom am ei chefndir, ac eithrio bod Luc wedi deall ei bod yn perthyn i lwyth Jwda ac o linach Dafydd. Dywedir i Ioan dderbyn Mair i’w gartref ar ôl y croeshoeliad, a thybir, yn ôl traddodiad, iddi fyw a marw yn Effesus. Nid oes unrhyw ddatganiad Beiblaidd am ei morwyndod, er bod y term ‘y Forwyn Fair’ yn cael ei ddefnyddio gan amryw.

**Myfyrdod**

Bydd y drafodaeth am statws merched yn bwysig am lu o resymau, ac er bod breninesau wedi bod yn Lloegr a Rwsia a llawer o wledydd Ewropeaidd eraill, a merched wedi dod i’r amlwg mewn sawl gwlad, eithriadau ydynt. Ni wnaeth Elisabeth I wella statws merched yn ei dydd, ac anodd gweld bod Mrs Margaret Thatcher wedi unioni camau cymdeithas drwy wneud llawer i wella cyfleoedd y ferch chwaith. Mae’r Eglwys Babyddol yn dal â phroblem o ran caniatáu i ferched fod yn offeiriaid, heb sôn am estyn iddynt gyfrifoldebau uwch yn eu strwythurau eglwysig. Camodd yr Eglwys Wladol ym Mhrydain ymlaen ar y daith o ganiatáu i ferched fod yn offeiriaid ac esgobion, ond erys llawer yn y drefn eglwysig honno yn anghyfforddus gyda’r syniad.

Eto, wrth sôn am enedigaeth Iesu, dewisodd Duw ferch anamlwg, gyffredin a chwbl ddibwys i Iddewiaeth, i fod yn fam i’r plentyn Iesu. Roedd hwn yn bwyslais pwysig na wnaeth yr Eglwys ar draws y cyfandiroedd a’r canrifoedd ei gydnabod, a gweld bod gwŷr a gwragedd yn gyfartal yng ngolwg Duw. \*Ai’r Eglwys sy’n arwain cymdeithas, neu a yw’r Eglwys yn dilyn eraill wrth sôn am gyfiawnder i wragedd mewn bywyd cymdeithasol?\* Gwelwyd llawer o newid yn ystod ail ddegawd yr 21g; tybed a fydd 2030 yn tystio i fwy o newidiadau o blaid gwragedd yn benodol ac y bydd hawliau merched wedi eu sicrhau ym mhob gwlad ar draws y byd?

**Gweddi**

Arglwydd Dduw, diolch i ti am ddewis Mair, dyweddi Joseff y saer, yn fam i Geidwad byd, a bod y Beibl yn ei chydnabod yn amlwg iawn. Diolchwn am ein mamau ein hunain, gan gofio iddynt wynebu poen ac ing yn ein geni ni, a’u bod wedi poeni a gweddïo drosom ar hyd y daith. Gwerthfawrogwn fod y reddf famol yn nodwedd anhygoel a hardd, a chofiwn hynny wrth glywed am bob genedigaeth. Boed dy fendith ar famau’r byd heddiw, ac y byddant yn meithrin plant a fydd yn gweld bod cariad yn well na chasineb, a bod gobaith yn medru ffynnu yn y tir mwyaf diffaith. Amen.

**Trafod ac ymateb**

• Mae’r gwaith o fod yn fam yn un pwysig eithriadol a ffurfiannol i unrhyw blentyn a gaiff y fraint o dderbyn gofal ei fam. Faint o synnwyr o’r fraint a’r cyfrifoldeb a roddwyd iddi hi i fagu ‘Mab y Goruchaf’ (adn. 32) oedd gan Mair, tybed?

• Sut mae cwestiwn Mair i’r angel Gabriel (2:34) yn wahanol i gwestiwn Sachareias i’r un angel (1:18) ac yn arddangos agwedd wahanol o ran yr hyn sy’n bosibl trwy lygaid ffydd?

• Myfyriwch ar Emyn Mawl Mair (Luc 2:46–55). Mae’n amlwg fod gan Mair afael da ar rediad yr Ysgrythurau Iddewig ac yn adleisio rhai o ganeuon yr Hen Destament yn ei hemyn hithau o foliant i Dduw. A ydym ni’n euog o ddibrisio a chyfrif yn ddistadl rai sydd â phrofiad ysbrydol pwerus?

• Trafodwch y cwestiwn yn y paragraff olaf \*\*